b'\n_START_ARTICLE_\nVidmantas Gulbinas\n_START_SECTION_\nBiografija\n_START_PARAGRAPH_\n1980 m. baig\xc4\x97 Vilniaus valstybin\xc4\xaf universitet\xc4\x85. 1988 m. Baltarusijos valstybiniame universitete apgyn\xc4\x97 fizikos ir matematikos moksl\xc5\xb3 kandidato (dabar \xe2\x80\x93 daktaro) disertacij\xc4\x85 tema \xe2\x80\x9e\xc5\xa0viesa indukuotos sugerties koeficiento ir l\xc5\xab\xc5\xbeio rodiklio pokytis da\xc5\xbeal\xc5\xb3 tirpaluose esant pikosekundiniam su\xc5\xbeadinimui\xe2\x80\x9c. 2001 m. Teorin\xc4\x97s fizikos ir astronomijos bei Fizikos institutuose apgyn\xc4\x97 habilituoto moksl\xc5\xb3 daktaro disertacij\xc4\x85 tema \xe2\x80\x9eLabai spart\xc5\xabs kolektyviniai relaksaciniai vyksmai \xc5\xa1viesa su\xc5\xbeadintose organini\xc5\xb3 molekuli\xc5\xb3 sistemose\xe2\x80\x9c._NEWLINE_Nuo 1980 m. dirba Fizikos institute, nuo 2002 m. \xe2\x80\x93 vyriausiasis mokslo darbuotojas. Instituto Molekulini\xc5\xb3 darini\xc5\xb3 fizikos laboratorijos Eksperimentin\xc4\x97s nanofizikos skyriaus ved\xc4\x97jas; tarybos narys. Nuo 2002 m. d\xc4\x97sto Vilniaus universitete._NEWLINE_Sta\xc5\xbeavosi ir dirbo mokslin\xc4\xaf darb\xc4\x85 Umea universitete (\xc5\xa0vedija, 1992 m.) ir Saclay atomini\xc5\xb3 tyrim\xc5\xb3 centre (Pranc\xc5\xabzija, 1995 m.), Taivano nacionaliniame, Ri\xc4\x8dmondo (JAV) universitetuose.\n_START_SECTION_\nMokslin\xc4\x97 veikla\n_START_PARAGRAPH_\nPagrindin\xc4\x97s mokslini\xc5\xb3 tyrim\xc5\xb3 sritys \xe2\x80\x93 lazeri\xc5\xb3 fizika, netiesin\xc4\x97 optika, molekulin\xc4\x97 optika, su\xc5\xbeadint\xc5\xb3 kr\xc5\xabvinink\xc5\xb3 relaksacijos, transformacijos ir perne\xc5\xa1imo rei\xc5\xa1kiniai organin\xc4\x97se molekul\xc4\x97se. Pl\xc4\x97toja ultraspar\xc4\x8di\xc5\xb3j\xc5\xb3 relaksacini\xc5\xb3 vyksm\xc5\xb3 molekulin\xc4\x97se kietosiose med\xc5\xbeiagose ir polimeruose tyrimus. Daugiau kaip 100 mokslini\xc5\xb3 publikacij\xc5\xb3 autorius ir bendraautoris.'